﻿15 ANI DE LA ÎNCEPUTUL UNEI MARI MĂRTURII 
ORTODOXE...! 
...În martie 2012, se împlinesc 15 ani de la începutul unei Mari Mărturii a ORTODOXIEI 
ROMÂNEŞTI: miraculoasa apariţie a revistei „Credinţa Ortodoxă” (cu binecuvântare de la 
Episcopia Alexandriei şi Teleormanului), condusă de martiricul cărturar Ioan ENACHE, a 
însemnat şi, probabil, va însemna, în Istoria Neamului Românilor - apariţia, pe Cerul 
Dumnezeului Celui Viu, a uneia dintre cele mai jertfelnice şi mai curajoase RĂSTIGNIRI 
ÎNTRU SLOVĂ/publicaţii, ale DUHULUI ORTODOX ROMÂNESC! 
...Eu primesc şi citesc zeci de publicaţii ale BOR. Fiecare dintre ele are câte ceva bun şi 
luminător, între paginile ei – dar în faţa niciuneia nu mă plec, cu mai adâncă şi cutremurată 
smerenie, precum o fac când citesc versetele de foc şi sânge hristic, ale „Credinţei Ortodoxe”! 
De ce încerc acest sentiment unic? Pentru că revista „Credinţa Ortodoxă” respectă, SINGURA, 
ŞI FĂRĂ DE CLINTIRE, porunca Mântuitorului HRISTOS: „NU VĂ TEMEŢI!” 
...Numai între paginile „Credinţei Ortodoxe”, sufletul şi cugetul meu se hodinesc întru lumină şi 
liniştire curată, pentru că ştiu că, atunci când voi citi cuvintele unui preasfinţit călugăr, 
ieromonah, ori ale unui laic, asupra căruia Duhul Sfânt a pogorât Revelaţia Adevărului – nu mă 
voi sminti, cu Duhul, întru nimic! – ci mă voi lumina DEPLIN, întru pregustarea Celor Patru 
Răsărituri ale Raiului Hristic! 
...Un alt miracol al Voinţei Lui Dumnezeu: pe când mii de reviste au nevoie (adunat!) de sute de 
mii de pagini, nu pentru a limpezi Cerul, ci pentru a chema furtuni şi bezne şi tot mai încruntate 
neînţelegeri... – ei bine, revista de 20/15 cm, „Credinţa Ortodoxă”, are nevoie doar de 16 pagini 
(format mic, spre minuscul!) pentru a lămuri şi a ne spăla sufletele de orice întuneric al ne-
înţelegerii! Precum o apă de lumină trece peste sufletul cititorului, care, când o găteşte de 
citit, O ARE, DEJA, SCRISĂ, CU LITERE DE FOC, ÎN INIMĂ!!! 
Şi, parcă, simte că, după ce s-a ospătat din aceste bucate ale Duhului Celui mai Ales, nu mai are 
trebuinţă de altă luminare...căci tot ce ar citi şi auzi mai mult decât versetele revistei dlui Ioan 
ENACHE – spre tulburare şi nepriinţă i-ar fi! 
...Multă, multă sănătate ctitorului şi directorului ei mucenicesc, Ioan ENACHE! La fel, şi 
tuturor celor care se strâng în jurul lui, spre a fi deja, ori a deveni curând – ADEVĂRATE 
CĂLĂUZE, PENTRU DUHUL ROMÂNESC AL VEACULUI CELUI MAI CUMPLIT ŞI 
CONTRADICTORIU – VEACUL XXI!  
LA MULŢI ANI ŞI RODNICI, ÎNTRU TOATE CELE ALE DUHULUI!  - şi să vă ajute 
Bunul Dumnezeu, întru tot binele pe care-l aduceţi nouă, spre luminată învăţătură! Cu adevărat 
se revarsă Hristos Cel Înviat, din toate slovele-văpăi ale revistei – şi, dacă cineva se întreabă, 
cumva, care ar fi „piatra de încercare”, pentru Duhul său, spre a şi-l dovedi trudind întru 
Hristos, spre Calea Răsăritului/Învierii – apoi, nu există mai bună măsură pentru orice Duh 
şovăielnic în credinţă, decât citirea celor scrise, cu toată sinceritatea şi dăruirea, întru Dulcea 
Durere a Biruinţei asupra Păcatului – cele care ard în cuprinsul de rai pregustat al revistei lui 
Ioan ENACHE! 
...Cu această cărticică-de-reviste la piept, ctitorul cel sângerat de toţi ghimpii lumii se va arăta 
la Poarta Raiului, şi recunoscut va fi (dimpreună cu, sfinţiţi, mulţi dintre colaboratorii săi, 
preacucernici părinţi-călugări!), ca fiind din ceata binevoitorilor întru Lumină Sfântă şi Lină 
Hodină, după atâta ARDERE CURATĂ DE DUH! 

